ཕྱི་ལོ་༼༢༠༠༩༽ལོའི་ཟླ་དང་པོའི་ཚེས་༢༦་ཉིན་གདན་ས་སྨན་རིར་སྒྲུབ་ཆེན་ཐེངས་གཉིས་པ་ཚོགས་ཤིང་སློབ་དཔོན་རིན་པོ་ཆེ་མཆོག་གིས་དེ་ཡི་སྒྲུབ་དཔོན་མཛད།དེ་ནས་ཕྱི་ཟླ་གཉིས་པའི་ཚེས་༡༢་ཉིན་བལ་ཡུལ་བོན་པོ་ཚོགས་པ་དབུ་འབྱེད་ཀྱི་མཛད་སྒོར་ཕེབས་དགོས་ཀྱི་མགྲོན་བརྡ་ཕུལ་བ་བཞིན་ཆེད་ཕེབས་ཀྱིས་ཚོགས་འདུར་ཞུགས།ཕྱི་ཚེས་༡༦་ཉིན་བལ་ཡུལ་རྒྱལ་ཡོངས་རླུང་འཕྲིན་ཁང་ཟེར་བའི་གསར་ཤོག་དང་རླུང་འཕྲིན་ཁང་ནས་བོན་གྱི་སྐོར་དང་འཁྲུངས་ཡུལ་དོལ་པོའི་སྐོར་སོགས་ལ་དྲི་བ་དྲིས་ལན་གནང་།ཕྱི་ཟླ་གཉིས་པའི་ཚེས་༢༠་ཉིན་༧སྐྱབས་རྗེ་ཡོངས་འཛིན་རིན་པོ་ཆེ་མཆོག་དང་ལྷན་དུ་བོན་གྱི་བཙུན་མར་དགེ་སློང་མ་ཡི་སྡོམ་པ་གནང་རྒྱུའི་སྐོར་ལ་བཀའ་མོལ་ཞིབ་ཕྲ་མཛད།ཕྱི་ཟླ་གཉིས་པའི་ཚེས་༢༡ཉིན་བལ་ཡུལ་ཁྲི་བརྟན་ནོར་བུ་རྩེའི་མཁན་རིན་པོ་ཆེ་མཆོག་དང་དཔོན་སློབ་རིན་པོ་ཆེ་ལས་སོགས་དང་ལྷན་དུ་རྒྱ་གར་སྨན་དགོན་དང་བལ་ཡུལ་ཁྲི་བརྟན་ནོར་རྩེ་གཉིས་ཀྱི་གྲྭ་རྒྱུན་ཕར་ཚུར་འཛུལ་ཕྱོགས་ཀྱི་སྐོར་ལ་བཀའ་མོལ་ཞིབ་ཕྲ་གནང་།ཕྱི་ཟླ་བཞི་པའི་ཚེས་༢༡་ཉིན་ནུབ་ཕྱོགས་རྒྱལ་ཁབ་ཧོ་ལན་ཊི་ལ་ཡོད་པའི་མཐོ་སློབ་ནས་མགྲོན་འབོད་བཞིན་དེ་གར་ཕྱིན་ཏེ་བོད་རིག་པའི་ཞིབ་འཇུག་པ་དང་ཨ་ཅརྱ་སྐལ་བཟང་ནོར་བུ་བཅས་དང་ལྷན་དུ་བོན་གྱི་ལོ་རྒྱུས་ཀྱི་སྐོར་ལ་བགྲོ་གླེང་དང་བོན་དཔེ་འགའ་དབྱིན་སྐད་དུ་བསྒྱུར་བའི་ལས་དོན་བཅས་ཉིན་བཅུ་ཡི་རིང་དེར་བཞུགས།